1. Indledning

I november 2008 traf Kommissionen den beslutning[1] at allokere den tidligere økonomats driftsoverskud og påløbne renter til fire specifikke projekter, der er sociale tiltag rettet mod institutionernes ansatte, med følgende beløb:

- støtte til integration af handicappede børn i dagplejefaciliteter (100 000 EUR)

- opgradering af sportsfaciliteterne i Overijse (500 000 EUR)

- infrastruktur til at forbedre arbejdsforholdene i EU-kvarteret (600 000 EUR)

- bidrag til Europa-Parlamentets fitnesscenter (1 500 000 EUR).

I juni 2008 beløb det ovennævnte overskud sig til nøjagtigt 2 733 356 EUR og på datoen for den aktuelle lukning af kontiene i april 2009 til 2 839 914,96 EUR. Dette beløb blev registreret som formålsbestemte indtægter.

Midlerne til det førte projekt (støtte til integration af handicappede børn i dagplejeinstitutioner) er allerede blevet tildelt og brugt. Midlerne til det tredje projekt (infrastruktur til at forbedre arbejdsforholdene i EU-kvarteret) er blevet tildelt til bygværker, for hvilke der er fremlagt byggetilladelse.

Projektet vedrørende Europa-Parlamentet (1 500 000 EUR) er blevet umuliggjort som følge af beslutningen i 2009 om ikke at videreføre projektet i dets oprindelige form, og beløbet er siden 2009 blevet overført.

Resultatet er, at der er 1 639 914,96 EUR, der kan omfordeles til et nyt projekt. Beløbet udgøres af 1 500 000 EUR fra Europa-Parlamentsprojektet og af 139 914,96 EUR, der er forskellen mellem det endelige beløb fra den tidligere økonomats konti (2 839 914,96 EUR) og summen af de bevillinger, der blev godkendt til projekterne i meddelelsen fra 2008.

Som opfølgning på ovenstående er målet med denne meddelelse at oplyse Europa-Parlamentet og Rådet om ændringerne i allokeringen af midlerne fra den tidligere økonomat i forhold til den allokering, som var blevet fastsat i meddelelsen fra 2008.

2. BEGRÆNSNING AF PROJEKTET OM PARLAMENTETS FITNESSCENTER

Kommissionen blev i sommeren 2009 oplyst om, at Europa-Parlamentets Præsidium havde besluttet at begrænse projektet så meget, at Kommissionens bidrag hertil ikke længere var nødvendigt. I september 2009 svarede Kommissionens tjenestegrene til Parlamentets administration, at de havde taget denne beslutning til efterretning, og bekendtgjorde, at de derfor ville forsøge at finde et andet formål for beløbet på 1,5 mio. EUR.

3. Renovering af faciliteterne i Overijse

Planen om at renovere faciliteterne i Overijse, som Kommissionen har ejet siden 1974, har fået støtte fra personalerepræsentanterne og indgår i flere af Kommissionens handlingsplaner.

Manglen på budgetmidler og de lokale myndigheders ændringer af arealanvendelsesplanen i 2009 har dog umuliggjort de udarbejdede planer, hvilket har bremset renoveringen. I starten af 2011 blev der indledt undersøgelser om et nyt projekt, der tager højde for de yderligere krav, der er opstået med den ændrede arealanvendelsesplan. Undersøgelsen er igangværende. Projektet består i at opføre en ny bygning (til sport og sociale aktiviteter, herunder de sanitære installationer, der er nødvendige, for at der kan dyrkes sport) og gøre centret anvendelig til dagpleje i sommer- og påskeferien (børnepasningsfaciliteter[2]) ved at erstatte de to nuværende bygninger, der er totalt forældede, indrette de omgivende arealer, renovere villaen (dvs. sikre et bedre energiforbrug) og renovere og opføre forskellige sportsfaciliteter.

De midler, der er til rådighed fra den tidligere økonomat, navnlig de midler, der skulle anvendes til Europa-Parlamentets fitnesscenter, vil blive tildelt specifikke projekter inden for rammerne af renoveringen af faciliteterne i Overijse.

Hovedformålet med den nye plan for renoveringen af faciliteterne i Overijse er at give alle ansatte i institutionerne mulighed for at få deres børn passet i dagpleje i sommer- og påskeferien, give faciliteterne ekstra værdi, mindske driftsomkostningerne ved blandt andet at anskaffe nyere varme- og ventilationsanlæg, istandsætte faciliteterne og navnlig

- at tilgodese børns udendørs- og indendørsaktiviteter (dagplejefaciliteter i sommer- og påskeferien) både med hensyn til kvalitet og kapacitet

- at give tilknyttede organisationer mulighed for at anvende faciliteterne til sportsbegivenheder i weekenden mod betaling (for øjeblikket lejer de lignende faciliteter fra tredjeparter som de europæiske skoler)

- at gøre faciliteterne tilgængelige for handicappede

- at tilbyde faciliteter, som børn, personale og dets familier kan anvende til sports- og fritidsaktiviteter

- at faciliteterne kan bruges til visse udannelsesaktiviteter.

Det er derfor planen at omfordele alle de til rådighed stående midler fra den tidligere økonomats driftsoverskud på 1 639 914,96 EUR og de 500 000 EUR, der allerede var afsat til renoveringen af sportsfaciliteterne, til at finansiere investeringsomkostningerne i forbindelse med renoveringen af faciliteterne i Overijse. Det drejer sig primært om dagplejeprojektet.

I overensstemmelse med de generelle betingelser for anvendelsen af den tidligere økonomats midler, der er fastsat i den oprindelige meddelelse fra 2008, vil denne investering ikke kræve yderligere budgetmæssige eller menneskelige ressourcer. Det budget, der er nødvendig for at vedligeholde Kommissionens aktiver i en acceptabel tilstand og betale de løbende omkostninger forbundet med bygningerne (vedligeholdelse, energi, sikkerhed) vil fortsat blive dækket af de eksisterende midler, der er tildelt Kommissionen.

Det skal bemærkes, at den aktuelle tildeling af midlerne i høj grad afhænger af de byggetilladelser, der stadig skal indhentes. De foreløbige kontakter med de lokale myndigheder har ikke givet anledning til at tro, at der vil opstå særlige vanskeligheder, men det endelige resultat afhænger ikke fuldt ud af Kommissionens tjenestegrene. Dette kan forsinke projektet yderligere, og det kan ikke helt udelukkes, at det kan rejse tvivl om selve gennemførelsen af projektet. Det er derfor hensigtsmæssigt allerede nu at overveje nye anvendelser af midlerne til et andet projekt af social karakter, hvis det skulle ske, at forsinkede byggetilladelser sætter gennemførelsen af projektet på spil.

4. Konklusion

Det foreslås, at det beløb på 1 639 914,96 EUR, der er til rådighed, lægges til de 500 000 EUR, der oprindeligt var afsat til renoveringen af sportsfaciliteterne, og at det fremkomne beløb anvendes inden for rammerne af renoveringen af faciliteterne i Overijse til at finansiere det specifikke dagplejeprojekt, der er beskrevet ovenstående.

Den tid, der har været nødvendig for at udarbejde det nye projekt, gennemføre de relevante undersøgelser og indhente byggetilladelser og den tid, det tager at gennemføre licitationen, har gjort, at det ikke som oprindeligt planlagt var muligt at anvende beløbet i budgetårene 2009/2010/2011. På dette stadium forventes det, at midlerne kan tildeles det nye projekt i 2012/2013.

I henhold til finansforordningen (artikel 10) vil de uudnyttede midler blive overført de næste år.

Kommissionen:

- godkender, at der afsættes 2 139 914,96 EUR til det specifikke dagplejeprojekt inden for rammerne af renoveringen af faciliteterne i Overijse. De kompetente tjenestegrene varetager de budgettransaktioner, der er nødvendige for gennemførelsen af denne beslutning

- oplyser herved Europa-Parlamentet og Rådet om den delvise reallokering af midlerne fra den tidligere økonomat og om behovet for at overføre disse midler

- accepterer at tildele midlerne til et andet projekt på det sociale område efter en ny meddelelse, hvis Overijseprojektet opgives på grund af eksterne faktorer.

[1] KOM(2008) 692 endelig af 12. november 2008.

[2] Mange ansatte/forældre efterspørger, at der er en sådan pasningstjeneste i sommer- og påskeferien, og pasningen kan ikke sikres på andre måder.